CELEX: 32022D0785
Language: sk
Date: 2022-05-17 00:00:00
Title: Rozhodnutie Komisie (EÚ) 2022/785 zo 17. mája 2022, ktorým sa schvaľuje revidovaný plán výkonnosti siete na tretie referenčné obdobie systému výkonnosti jednotného európskeho neba (2020 – 2024) [oznámené pod číslom C(2022) 3022] (Iba anglické znenie je autentické)

19.5.2022   
               
               
                  SK
               
               
                  Úradný vestník Európskej únie
               
               
                  L 140/12
               
            
         ROZHODNUTIE KOMISIE (EÚ) 2022/785
         zo 17. mája 2022,
         ktorým sa schvaľuje revidovaný plán výkonnosti siete na tretie referenčné obdobie systému výkonnosti jednotného európskeho neba (2020 – 2024)
         
            
               [oznámené pod číslom C(2022) 3022]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na vykonávacie nariadenie Komisie (EÚ) 2019/317 z 11. februára 2019, ktorým sa stanovuje systém výkonnosti a spoplatňovania v jednotnom európskom nebi a ktorým sa zrušujú vykonávacie nariadenia (EÚ) č. 390/2013 a (EÚ) č. 391/2013 (1), a najmä na jeho článok 19 ods. 3,
         keďže:
         
                     (1)
                  
                  
                     Podľa článku 10 ods. 5 vykonávacieho nariadenia (EÚ) 2019/317 má manažér siete vypracovať plán výkonnosti siete, ktorý podlieha posúdeniu Komisiou v súlade s článkom 19 ods. 2 uvedeného vykonávacieho nariadenia.
                  
               
                     (2)
                  
                  
                     Manažér siete pôvodne predložil Komisii návrh plánu výkonnosti siete na tretie referenčné obdobie 1. októbra 2019. Vzhľadom na zmenu okolností spôsobenú vypuknutím pandémie COVID-19, ku ktorej došlo po predložení návrhu plánu výkonnosti siete, Komisia posúdenie uvedeného plánu nedokončila. Vo výnimočných opatreniach na tretie referenčné obdobie, ktoré Komisia prijala v reakcii na pandémiu COVID-19 a ktoré sú stanovené vo vykonávacom nariadení Komisie (EÚ) 2020/1627 (2), sa od manažéra siete vyžaduje, aby do 1. októbra 2021 vypracoval a predložil Komisii revidovaný návrh plánu výkonnosti siete na tretie referenčné obdobie.
                  
               
                     (3)
                  
                  
                     V súlade s článkom 19 ods. 1 vykonávacieho nariadenia (EÚ) 2019/317 a článkom 3 ods. 5 vykonávacieho nariadenia (EÚ) 2020/1627 manažér siete vypracoval revidovaný návrh plánu výkonnosti siete na tretie referenčné obdobie (3), ktorý schválila rada pre riadenie siete zriadená vykonávacím nariadením Komisie (EÚ) 2019/123 (4). Manažér siete predložil Komisii revidovaný návrh plánu výkonnosti siete 30. septembra 2021.
                  
               
                     (4)
                  
                  
                     Podľa článku 19 ods. 2 vykonávacieho nariadenia (EÚ) 2019/317 Komisia s pomocou orgánu na preskúmanie výkonnosti posúdila revidovaný návrh plánu výkonnosti siete na základe kritérií stanovených v prílohe V k uvedenému nariadeniu. Z tohto posúdenia vyplynulo, že revidovaný návrh plánu výkonnosti siete spĺňa uvedené kritériá.
                  
               
                     (5)
                  
                  
                     Preto je vhodné, aby Komisia schválila definitívnu verziu revidovaného plánu výkonnosti siete na tretie referenčné obdobie, ktorý vypracoval a Komisii predložil manažér siete 30. septembra 2021,
                  
               PRIJALA TOTO ROZHODNUTIE:
         
            Článok 1
            Revidovaný plán výkonnosti siete na tretie referenčné obdobie systému výkonnosti jednotného európskeho neba (2020 – 2024), ktorý manažér siete predložil 30. septembra 2021, sa schvaľuje.
         
         
            Článok 2
            Toto rozhodnutie je určené Eurocontrolu ako manažérovi siete (5).
         
         
            V Bruseli 17. mája 2022
            
               
                  Za Komisiu
               
               Adina VĂLEAN
               
                  členka Komisie
               
            
         
         
            (1)  Ú. v. EÚ L 56, 25.2.2019, s. 1.
         
            (2)  Vykonávacie nariadenie Komisie (EÚ) 2020/1627 z 3. novembra 2020 o mimoriadnych opatreniach na tretie referenčné obdobie (2020 – 2024) systému výkonnosti a spoplatňovania v rámci jednotného európskeho neba v dôsledku pandémie COVID-19 (Ú. v. EÚ L 366, 4.11.2020, s. 7).
         
            (3)  Revidovaný plán výkonnosti siete manažéra siete na tretie referenčné obdobie 2020 – 2024 systému výkonnosti, uverejnený na webovom sídle jednotného európskeho neba (https://webgate.ec.europa.eu/eusinglesky/node_en).
         
            (4)  Vykonávacie nariadenie Komisie (EÚ) 2019/123 z 24. januára 2019, ktorým sa stanovujú podrobné pravidlá vykonávania funkcií siete manažmentu letovej prevádzky (ATM) a ktorým sa zrušuje nariadenie Komisie (EÚ) č. 677/2011 (Ú. v. EÚ L 28, 31.1.2019, s. 1).
         
            (5)  Rozhodnutie Komisie C(2019) 3228 zo 6. mája 2019.